OBH 10543/1997.
Az állampolgári jogok országgyűlési biztosa általános helyettesének jelentése
Előadó: dr. Kiss László

Az eljárás megindítása:
	 A Független Rendőrszakszervezet (FRSZ) az állampolgári jogok országgyűlési biztosához fordult, mert álláspontjuk szerint a fegyveres szervek hivatásos állományú tagjainak szolgálati viszonyáról szóló 1996. évi XLIII. törvény végrehajtásáról kiadott 140/1996. (VIII. 31.) Korm. rendelet ügyeleti pótlékra vonatkozó szabályai sértik az érintett állománynak a végzett munka mennyiségének és minőségének megfelelő jövedelemhez való jogát.  
	A beadvány alapján az 1993. évi LIX. tv. 16. § (1) bekezdésére, illetve a 17. § (1) bekezdésére tekintettel vizsgálatot rendeltem el az esetleges alkotmányos visszásság megállapítása érdekében.

Érintett alkotmányos jogok:
	A végzett munka mennyiségének és minőségének megfelelő jövedelemhez való jog 	(Alk. 70/B.§ (3) bek.)

Alkalmazott jogszabályok:
1996. évi XLIII. törvény a fegyveres szervek hivatásos állományú tagjainak szolgálati viszonyáról
99. § (1) A hivatásos állomány tagja havi illetményre jogosult. Az illetmény beosztási és rendfokozati illetményből, illetménykiegészítésből, valamint illetménypótlékokból áll.
XIX. Fejezet
A HIVATÁSOS KATONÁKRA VONATKOZÓ SZABÁLYOK
Illetménypótlék
237. § (1) Az illetménypótlékok az illetményalap %-ában meghatározva a következők:
a) fokozottan veszélyes szolgálatért
b) a feladat bonyolultságához és nehézségi fokához igazodó mértékű harckészültség és működőképesség miatti fokozott igénybevételért
 	 - 	 ügyeleti díj szolgálatonként	 3,8-7,4%
c) a különleges felkészültségért   
(3) Az (1) bekezdés b) pontja szerinti ügyeleti díjazás nem illeti meg a folyamatos szolgálat ellátására szervezett beosztásokat betöltőket.
XX. Fejezet
A HATÁRŐRSÉG, A RENDŐRSÉG, A POLGÁRI VÉDELEM, A HIVATÁSOS ÁLLAMI ÉS ÖNKORMÁNYZATI TŰZOLTÓSÁG HIVATÁSOS ÁLLOMÁNYÁRA VONATKOZÓ SZABÁLYOK
254. § (2) A 104. §-ban meghatározott pótlékokon felül a hivatásos állomány tagját az illetményalap százalékában a következő pótlékok illetik meg:
a) egy hónapra számítva:
 	 -	 különleges bevetési pótlék	 100-150%
 	 -	 lovasjárőri pótlék	 25%
 	 -	 kutyavezetői pótlék	 20%
 	 -	 gépjárművezetői pótlék	 13%
 	 -	 különleges gépjárművezetői pótlék	 25%
 	 -	 díszelgési pótlék	 25%
 	 -	 hajóvezetői pótlék	 20%
 	 -	 nyomozói pótlék	 20%
 	 -	 zenekari pótlék	 10%
 	 -	 nagyfrekvenciás és ionizáló sugárzásnak, illetőleg mérgezésnek, valamint biológiai anyag feldolgozása közben fertőzés veszélyének kitett beosztásban szolgálatot teljesítők pótléka	   45%
b) teljesített óránként:
 	 -	 repülőgép-(helikopter-)vezetői pótlék	 10%
 	 -	 éjszakai pótlék	 0,5%
 	 -	 délutáni pótlék	 0,25%
 	 -	 készenléti pótlék	 0,25%
 	 -	 tűzszerészpótlék	 9%
 	 -	 búvárpótlék	 5%
 	 -	 akció szolgálati pótlék	 0,5%   
c) szolgálatonként:
 	 -	 ügyeleti pótlék	 3,8-7,4%
(3) A (2) bekezdés szerinti pótlék a hivatásos állomány tagjának a pótlékkal elismert tevékenység tényleges kifejtésének, illetve beosztás betöltésének idejére jár.
342. § (1) Felhatalmazást kap a Kormány, hogy rendeletben részletesen szabályozza:
c) a besorolási osztályok beosztási kategóriáiba történő besorolás, valamint az illetménypótlékok fizetése feltételeinek általános szabályait,   
140/1996. (VIII. 31.) Korm. rendelet a fegyveres szervek hivatásos állományú tagjainak szolgálati viszonyáról szóló 1996. évi XLIII. törvény végrehajtásáról
Illetménypótlék
28. § (1) A hivatásos állomány tagja akkor jogosult a Hszt.-ben meghatározott illetménypótlékra, ha olyan beosztást tölt be, amely az átlagosnál nagyobb veszéllyel vagy fokozott igénybevétellel, illetve többletkövetelmények teljesítésével jár, továbbá, ha az átlagosnál kedvezőtlenebb körülmények elviselésére kényszerül, és ezeket a követelményeket és körülményeket a beosztási illetményben nem lehet elismerni.
(2) Az illetménypótlék a hivatásos állomány tagjának a pótlékra jogosító szolgálati tevékenység tényleges kifejtésének, illetve a beosztás betöltésének idejére jár.
Ügyeleti pótlék (díj)
39. § Ügyeleti pótlékra (díjra) jogosult - a folyamatos ügyeleti szolgálat ellátására szervezett beosztásokban szolgálatot teljesítők kivételével -, aki szolgálatvezénylés alapján ügyeleti szolgálatot lát el. Nem jár ügyeleti pótlék (díj) azért a szolgálatért, amelyért más címen illetékes pótlék (díjazás) (éjszakai, orvosi stb.).
20/1997. (III. 19.) BM rendelet a belügyminiszter irányítása alatt álló fegyveres szervek hivatásos állományú tagjai illetményének és egyéb juttatásainak megállapításáról, valamint a folyósítás szabályairól
A fegyveres szervek hivatásos állományú tagjainak szolgálati viszonyáról szóló 1996. évi XLIII. törvény (a továbbiakban: Hszt.) 342. §-a (2) bekezdésének e) pontjában, valamint a Hszt. végrehajtásáról szóló 140/1996. (VIII. 31.) Korm. rendelet (a továbbiakban: kormányrendelet) 45. §-ának (2) bekezdésében, 50. §-ának (2) bekezdésében, 54. §-ának (2) bekezdésében kapott felhatalmazás alapján a következőket rendelem el:
Általános rendelkezések
1. § (1) A rendelet hatálya kiterjed a belügyminiszter által irányított fegyveres erőre (Határőrség), a rendvédelmi szervekre (Rendőrség, Polgári Védelem, állami és hivatásos önkormányzati tűzoltóság) (a továbbiakban együtt: fegyveres szervek), valamint a velük szolgálati viszonyban álló hivatásos állományú tagokra.
IV. Az ügyeleti pótlék mértéke az illetményalap
 	 3,8%-a	 8 órás ügyeleti szolgálat esetén,
 	 5,0%-a	 12 órás ügyeleti szolgálat esetén,
 	 7,4%-a	 24 órás ügyeleti szolgálat esetén.
Ügyeleti pótlékra jogosult az orvos is, aki a hivatásos állomány tagjai szolgálatteljesítése idején, annak érdekében orvosi ügyeletet lát el.   
               
A vizsgálat megállapításai:
	A Független Rendőrszakszervezet álláspontja szerint az 1996. évi XLIII. törvény (Hszt) szövegéből az következik, hogy a hivatásos állomány tagja akkor is jogosult az ügyeleti pótlékra, ha egyébként az arra alapot adó tény szolgálati beosztáshoz kapcsolódik.
	A Hszt. végrehajtásáról szóló 140/1996. (VIII. 31.) Korm. rendelet 39. § szűkíti a jogosultak körét. A rendelet szerint ügyeleti pótlékra (díjra) jogosult - a folyamatos ügyeleti szolgálat ellátására szervezett beosztásokban szolgálatot teljesítők kivételével - aki szolgálatvezénylés alapján ügyeleti szolgálatot lát el.
	A kormányrendelet 28. § (1) bekezdés szerint a hivatásos állomány tagja akkor jogosult a Hszt.-ben meghatározott illetménypótlékra, ha olyan beosztást tölt be, amely az átlagosnál nagyobb veszéllyel vagy fokozott igénybevétellel, illetve többletkövetelmények teljesítésével jár, továbbá, ha az átlagosnál kedvezőtlenebb körülmények elviselésére kényszerül, és ezeket a követelményeket és körülményeket a beosztási illetményben nem lehet elismerni. A (2) bekezdés alapján az illetménypótlék a hivatásos állomány tagjának a pótlékra jogosító szolgálati tevékenység tényleges kifejtésének, illetve a beosztás betöltésének idejére jár. 	
	Az országos rendőr-főkapitány - a BM közgazdasági helyettes államtitkárával egyeztetett - álláspontja szerint a jogalkotó szándéka az illetménypótlékok rendszerének kialakításakor nem egy-egy beosztás pótlékolására irányult, mert a beosztás betöltője a munkájáért a beosztási helyre megállapított illetményt kap. A pótlékrendszer az alapilletményben nem foglalt többletteljesítményt, körülményt, igénybevételt ellentételezi. Az ügyeleti pótlék az eredeti beosztást meghaladóan teljesített egy-egy szolgálat ellentételezésére szolgál. 
	A szolgálati törvény csak részben tükrözi ezt a felfogást. A törvény XX. fejezete a határőrökre, a rendőrökre, a polgári védelem és a tűzoltóság hivatásos állományára vonatkozik. Ebben a fejezetben nincs olyan rendelkezés, amely szerint ügyeleti díjazás nem illeti meg a folyamatos szolgálat ellátására szervezett beosztásokat betöltőket. A szűkítő rendelkezés csak a XIX. fejezet 237. § (3) bekezdésében fordul elő. Ennek a fejezetnek a rendelkezései csak a hivatásos katonákra vonatkoznak.
	A belügyminiszter alárendeltségébe tartozó hivatásos állomány ügyeleti pótlékára - törvényi szinten - kizárólag a Hszt. 254. § (3) bekezdése vonatkozik, amely szerint a 254. § (2) bekezdés szerinti pótlék a hivatásos állomány tagjának a pótlékkal elismert tevékenység tényleges kifejtésének, illetve beosztás betöltésének idejére jár. 
	A Hszt. által rendszeresített pótlékrendszer a folyósítandó pótlékokat alapvetően két csoportra osztja: az adott beosztáshoz kapcsolódó pótlékokra (adott munkakörben a szokásosnál több vagy nagyobb szakértelmet igénylő, többlet igénybevételt jelentő feladat ellátására alapozva), amelyek az úgynevezett rendszeres pótlékok és a meghatározott plusz teljesítményhez, tevékenységhez kapcsolódó pótlékokra.
	Az ORFK vezetésének álláspontját támasztja alá, hogy az ügyeleti pótlék nem a rendszeres pótlékok között szerepel, a törvény ezektől különválasztja és a jogszabályban való elhelyezéssel, illetve a "szolgálatonként" kifejezéssel jelzi, hogy eseti járandóságról van szó.  
	A Hszt. 342. § (1) bekezdése a Kormányt hatalmazta fel, hogy rendeletben részletesen szabályozza az illetménypótlékok fizetése feltételeinek általános szabályait. 
	Az Alkotmány 35. § (2) bekezdése szerint a Kormány rendelete és határozata törvénnyel nem lehet ellentétes. A végrehajtási jogszabályok - az alapszabály keretei között - elsősorban olyan részletes szabályokat állapítanak meg, amelyek elősegítik az alapszabály rendelkezéseinek a gyakorlati megvalósulását, értelmezik az alapszabályban használt fogalmakat. A felhatalmazás kereteinek túllépése - a jogforrási hierarchia rendjének megsértésén keresztül - alkotmányellenességet eredményez. 
	Jelen esetben a Kormány rendelete nem lépte túl a felhatalmazás kereteit, mivel a felhatalmazás a pótlékok fizetésének feltételei megállapítására is kiterjedt. A rendelet az ügyeleti pótlék tekintetében a hivatásos katonákra vonatkozó szabályozással megegyező tartalmú feltételt állapított meg valamennyi - a Hszt. személyi hatálya alá tartozó - hivatásos állományúra nézve. Az ügyeleti pótlékra vonatkozó feltétel jogszabályi elhelyezésének célszerűségét az országgyűlési biztos hatáskör hiányában nem vizsgálhatja. 	
	A fentiekre való tekintettel a panasz ügyében alkotmányos joggal kapcsolatos visszásságot nem állapítottam meg, ezért a vizsgálatot megszüntetem.	

Budapest, 1998. december 30.

Dr. Polt Péter